פדריגו ג'אמבלי

שמאל|ממוזער|250px|התפוצצות ספינת התופת שתכנן ג'אמבלי באנטוורפן - תחריט מ-1623 לערך, מאוסף המוזיאון הימי הלאומי בגריניץ'
**פֶדֶרִיגוֹ גָ'אמְבֶּלִי** או גָ'אנִיבֶּלִי (באיטלקית: **Federigo Giambelli** או Gianibelli), היה מהנדס צבאי איטלקי יליד מנטובה, שנולד באמצע המאה ה-16 לערך. לאחר שרכש ניסיון בהנדסה צבאית באיטליה, נסע אל ספרד כדי להציע את שירותיו למלך פליפה השני. הצעותיו לא נתקבלו בהתלהבות, ומשלא זכה בתעסוקה לה קיווה, התיישב באנטוורפן, נשא אישה, והתפרסם עד מהרה כבקי בענפי מדע שונים.

## המצור על אנטוורפן
מסופר כי נשבע לנקום במלך ספרד על שדחה אותו, וכאשר הטיל אלסנדרו פארנזה, דוכס פארמה מצור על אנטוורפן ב-1584, יצר קשר עם המלכה אליזבת שהכירה את יכולותיו, והיא שדחפה אותו לסייע בעצותיו להגנת העיר. תוכניותיו להעביר אספקה לעיר הנצורה נדחו על ידי חברי הסנאט של אנטוורפן. עם זאת, הם הסכימו תוך הסתייגויות אחדות לתוכניתו להרוס את גשר האוניות המפורסם שחסם את הכניסה לעיר מצד הים על ידי הסבת שתי אוניות בנות 60 ו-70 טונות לספינות תופת. בספנה של כל אחת משתי האוניות נבנה תא ובו 7,000 ליטראות (3,175 קילוגרם) של אבקת שריפה ומעליהם הוערמו אבני דרך, מצבות אבן וגרוטאות ברזל. על הסיפון הוערמו ענפים וזרדים, שהועלו באש כדי ליצור רושם מטעה שמדובר בספינת הבערה רגילה. מטען אבק השריפה הוצת על ידי מנגנון קפיץ-שעון מכני שהפעיל מצית חלמיש (flintlock). אחת האוניות התפוצצה סמוך לגשר, פערה בו פרצה ברוחב של יותר מ-200 רגל וקטלה למעלה מ-1,000 חיילים; ואילמלא הססנותו של אדמירל יאקובזון אפשר שניתן היה לפרוץ את המצור ולהציל את העיר.

## שירותו בחצר המלוכה באנגליה
לאחר כניעת אנטוורפן עבר ג'אמבלי אל אנגליה, ובין השנים 1585–1602 עבד בשירות הכתר האנגלי. הוא נחשב לאחרון בשורת מהנדסים איטלקיים שהעניקו את שירותיהם לחצר המלוכה האנגלית. ביולי –אוגוסט 1588 עסק בביצור שפך התמזה, להגנה מפני פלישה הספרדית הצפויה. הביצורים כללו סוללות עפר סביב מצודות העץ הבודדות (בלוקהאוס) בטילברי וגרייבזנד  ומחסום שרשרת  לרוחב הנהר. השרשרת נתלתה על 120 תורני אוניות שננעצו בקרקעית ועלות המחסום כולו הגיעה ל-2,000 לירות שטרלינג. כמו כן הוקם גשר צף כדי לאפשר לחיילי הצבא לעבור במהירות בין שתי גדותיו של הנהר. מחסום השרשרת נהרס עם בוא הגאות מיד לאחר הקמתו. איננו יודעים בדיוק מה היה חלקו של ג'אמבלי בהקמת הביצורים, משום ששמו אינו נזכר ברשימותיו של רוברט דאדלי, רוזן לסטר, מפקד הצבא האנגלי באסקס. עם זאת, שמו מופיע בספרי החשבונות, בהם מצוין כי קיבל שכר של שישה שילינג ושמונה פני ליום. כשתקפו האנגלים בספינות הבערה את אוניות הארמדה הספרדית העוגנות בקאלה בחצות ה-28 ביולי 1588, התעוררה בהלה עצומה בקרב הספרדים. הם היו משוכנעים כי הספינות הקרבות לעברם הן "ספינות תופת" כמו אלו שבנה ג'אמבלי באנטוורפן, ולכן חתכו בחיפזון את חבלי העוגנים ונמלטו מן המקום כל עוד נפשם בם.

ב-1591 הציע ג'אמבלי לויליאם ססיל, לורד ברלי, תוכנית לטיהור הביצות המבאישות שהקיפו את הסיטי של לונדון ותוכנית נוספת לכיבוי שריפות יעיל בעיר. ככל הידוע, אף אחת מתוכניות אלה לא הוצאה אל הפועל.

ב-1597 החל ג'אמבלי בבניית ביצורים מסוג מצד כוכב סביב טירת קריסברוק  באי וייט. העבודות נמשכו עד שנת 1600, ובניית מגדלי המצודה הושלמה רק ב-1603. ב-1602, לבקשת מועצת המלך  ערך ג'אמבלי סקר לבדיקת כשירותו המבצעית של המבצר בפליימות' הוֹ . כמו כן הגיש שלושה דוחות סקר על פלימות', והציע להקיף את העיר בחומה ובה תשע מצודות.

הוא מת בלונדון, אך שנת מותו אינה ידועה.

## לקריאה נוספת

* Buisseret, David (1992), *Monarchs, Ministers, and Maps: The Emergence of Cartography as a Tool of Government in Early Modern Europe*. University of Chicago Press.
* Cruden, Robert Peirce (1843). *The History of the Town of Gravesend*. London, William Pickering.
* Hutchinson, Robert (2013). *The Spanish Armada*. Weidenfeld & Nicolson.
*  Matthews, William (1835). *Hydraulia, an Historical and Descriptive Account of the Water Works of London*. London, Simkin, Marshall and Co. Digitized copy in books.google.com.
* Motley, John Lothrop (1888). *History of the United Netherlands*. Harper & Brothers, New York.


## קישורים חיצוניים

* Goode, Dominic. "Carisbrooke Castle" in www.fortified-places.com. Archived from the original on 19 October 2014.


## הערות שוליים

קטגוריה:מהנדסים איטלקים
קטגוריה:הנדסה צבאית
קטגוריה:אישים שחיו במאה ה-16
קטגוריה:אישים שחיו במאה ה-17